NARIADENIE KOMISIE (ES) č. 246/2008
zo 17. marca 2008,
ktorým sa mení a dopĺňa nariadenie (ES) č. 1043/2005, ktorým sa vykonáva nariadenie Rady (ES) č. 3448/93 v súvislosti so systémom priznávajúcim vývozné náhrady za určité poľnohospodárske výrobky vyvážané vo forme tovarov, na ktoré sa nevzťahuje príloha I k zmluve, a kritériami stanovovania výšky týchto náhrad
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 stanovujúce obchodné opatrenia uplatňované na niektoré tovary vznikajúce spracovaním poľnohospodárskych výrobkov (1), a najmä na jeho článok 8 ods. 3 prvý pododsek,
keďže:
(1)
V článku 14 prvom odseku nariadenia Komisie (ES) č. 1043/2005 (2) sa detailne uvádza frekvencia stanovovania sadzieb náhrad za základné výrobky uvedené v nariadeniach vymenovaných v článku 1 ods. 1, vyvážané vo forme tovarov, na ktoré sa nevzťahuje príloha I.
(2)
V súlade s nariadeniami uvedenými v článku 1 ods. 1 nariadenia (ES) č. 1043/2005 môžu byť náhrady priznané, ak je to opodstatnené s ohľadom na podmienky na vnútornom a vonkajšom trhu. V prípade, že situácia na trhu priznanie náhrad neopodstatňuje, môže sa pravidelné stanovovanie náhrad pozastaviť.
(3)
V článku 8 ods. 3 druhom pododseku nariadenia (ES) č. 3448/93 sa uvádza odkaz na rovnaký postup pri poskytovaní vývozných náhrad za príslušné poľnohospodárske výrobky, ak sa vyvážajú v nespracovanom stave.
(4)
V záujme zjednodušenia a harmonizácie je vhodné upraviť článok 14 nariadenia (ES) č. 1043/2005.
(5)
Nariadenie (ES) č. 1043/2005 by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Riadiaceho výboru pre horizontálne otázky týkajúce sa obchodu so spracovanými poľnohospodárskymi výrobkami, ktoré nie sú uvedené v prílohe I,
PRIJALA TOTO NARIADENIE:
Článok 1
Článok 14 nariadenia (ES) č. 1043/2005 sa nahrádza takto:
„Článok 14
Stanovenie sadzby náhrady, ako ustanovuje článok 13 ods. 3 nariadenia (ES) č. 1784/2003 a zodpovedajúce ustanovenia ostatných nariadení uvedených v článku 1 ods. 1 tohto nariadenia, sa vykoná každý mesiac na 100 kg základných výrobkov.
Odchylne od prvého odseku:
a)
na základné výrobky, ktoré sú uvedené v prílohe I k tomuto nariadeniu, možno náhradu stanoviť podľa iného časového rozpisu, ktorý sa určí v súlade s postupom uvedeným v článku 16 ods. 2 nariadenia (ES) č. 3448/93;
b)
sadzba náhrady na hydinové vajcia v škrupine, čerstvé alebo konzervované, a vajcia bez škrupiny a vaječné žĺtky vhodné na ľudskú spotrebu, čerstvé, sušené alebo inak konzervované, nesladené, sa stanoví na rovnaký čas, ako je čas náhrad za tieto výrobky vyvážané nespracované.“
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. marca 2008